የኩላሊት በሽታ ተገቢው ትኩረት እንዲሰጠው የአማራ ክልል የኩላሊት ሕሙማን በጎ አድራጎት ማኅበር ጠየቀ፡፡
የአማራ ክልል የኩላሊት ሕሙማን የበጎ አድራጎት ማኅበር የግንዛቤ ማስጨበጫ መርሀ ግብር በጎንደር አካሂዷል።በኢትዮጵያ ከአጠቃላዩ ሕዝብ ወደ 10 በመቶው ገደማ የኩላሊት ሕመም እንዳለበትና በአማራ ክልልም መጠኑ ተመሳሳይ መሆኑን የክልሉ የኩላሊት ሕሙማን በጎ አድራጎት ማኅበር አስታውቋል፡፡ይሁን እንጅ ሚሊዮኖች በሕመሙ ውስጥ ቢሆኑም ከፍተኛ የገንዘብ እጥረት፣ የባለሙያ ችግርና፣ የመድኃኒትና የሕክምና ቁሳቁስ ችግር መኖሩ ሕመሙን በእንቅርት ላይ ጆሮ ደግፍ አድርጎታል።አቶ ታላቅሰው ምሥጋናው የማኅበሩ ሰብሳቢ ናቸው፤ በዘርፉ በአማራ ክልል ያለውን ችግር በመቅረፍ ሕሙማን ካሉበት ችግር እንዲወጡ ታልሞ ማኅበሩ ስለመቋቋሙ አንስተው ከዚህ ቀደም ገቢ በማሰባሰብና የኩላሊት ሕሙማንን በባሕር ዳር ለማገዝ ጥረት እንደነበር አንስተዋል።ይህን ጅምር በሌሎች ከተሞች ለማስፋትም በጎንደር ከተማ ከተለያዩ ባለድርሻዎች ጋር ውይይት መደረጉን አመልክተዋል።በውይይቱም ከተሳታዎች የተለያዩ ሐሳቦች ተነስተዋል፡፡ በተለይም የኩላሊት ሕሙማን ተገቢ ሕክምና ለማግኘት የበዛ ችግር እየደረሰባቸው እንደሆነ ተመላክቷል። የመድኃኒትና የሕክምና ቁሳቁስ በበቂ ሁኔታ አለመገኘቱ ለከፋ የገንዘብ ችግር እያጋለጣቸው ስለመሆኑ አንስተዋል።